অনলাইন ডেস্ক :ব্যানার, ফেস্টুন, বিলবোর্ড সরিয়ে ফেলার জন্য আরো তিন দিন সময় বাড়ানো হয়েছে বলে জানিয়েছেন নির্বাচন কমিশন সচিব হেলালুদ্দীন আহমদ। বুধবার সকালে ইসি ভবনে এক কর্মশালায় নির্বাচন কমিশন সচিব এ কথা বলেন। নির্বাচন উপলক্ষে ঢাকা ও ময়মনসিংহ বিভাগের সহকারী রিটার্নিং কর্মকর্তাদের জন্য কর্মশালার আয়োজন করা হয়। আগের ঘোষণা অনুযায়ী আজ বুধবার ছিল ব্যানার, ফেস্টুন, বিলবোর্ড সরিয়ে ফেলার শেষ দিন। এদিকে সহকারী রিটার্নিং কর্মকর্তাদের নিরেপেক্ষতার সাথে নির্বাচন পরিচালনার আহ্বান জানান প্রধান নির্বাচন কমিশনার (সিইসি) কে এম নূরুল হুদা। সিইসি বলেন, একাদশ জাতীয় সংসদ নির্বাচনে নিরেপেক্ষতা এবং সব প্রার্থী যেন সমান সুযোগ পায় তা নিশ্চিত করতে হবে। এজন্য আপনাদের আইন অনুযায়ী দায়িত্ব পালন করতে হবে। সিইসি আরো বলেন, কেন্দ্র নিয়ে যেন কোনো অভিযোগ না থাকে, সে দিকেও খেয়াল রাখতে হবে।